*PROJEKTS*

LATVIJAS REPUBLIKAS MINISTRU KABINETS

2014.gada\_\_\_\_. \_\_\_\_\_\_\_ Noteikumi Nr.

Rīgā (prot. Nr.      §)

**Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda programmas „Pētniecība un stipendijas” aktivitātes “Stipendijas” projektu iesniegumu atklāta konkursa nolikums un īstenošanas nosacījumi**

Izdoti saskaņā ar Eiropas Ekonomikas zonas   
finanšu instrumenta un Norvēģijas finanšu instrumenta   
2009.–2014.gada perioda vadības likuma   
15.panta 6.punktu

**I. Vispārīgie jautājumi**

1. Noteikumi nosaka Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda (turpmāk – finanšu instrumenti) programmas "Pētniecība un stipendijas" (turpmāk – programma) aktivitātes “Stipendijas” (turpmāk – aktivitāte) projektu iesniegumu atklāta konkursa norises kārtību, kurā ietverti vērtēšanas kritēriji un prasības projekta iesnieguma iesniedzējam.

2. Aktivitātes mērķis ir veicināt divpusējo sadarbību augstākās izglītības jomā starp Latvijas un Norvēģijas, Īslandes vai Lihtenšteinas augstākās izglītības institūcijām, piedāvājot iespēju augstskolās un koledžās (turpmāk – augstākās izglītības iestādes) studējošajiem (turpmāk - studējošie) un augstākās izglītības iestāžu akadēmiskajam personālam (turpmāk – akadēmiskais personāls) no Latvijas pilnveidot zināšanas un mācību vai pieredzes apmaiņas nolūkos noteiktu laiku uzturēties citā augstākās izglītības iestādē Norvēģijā, Īslandē vai Lihtenšteinā, vai studējošajiem un akadēmiskajam personālam no Norvēģijas, Īslandes vai Lihtenšteinas pilnveidot zināšanas un mācību vai pieredzes apmaiņas nolūkos noteiktu laiku uzturēties citā augstākās izglītības iestādē Latvijā (turpmāk – mobilitāte), tādējādi palielinot studējošo un akadēmiskā personāla mobilitāti starp Latviju, Īslandi, Norvēģiju un Lihtenšteinu un stiprinot Latvijas augstākās izglītības institūciju kapacitāti un kompetences.

3. Aktivitāti īsteno atklātas projektu iesniegumu atlases veidā, izsludinot atklātu projektu iesniegumu konkursu par visu aktivitātei pieejamo finansējumu 1 045 037 *euro* apmērā, ko veido Eiropas Ekonomikas zonas finanšu instrumenta līdzfinasējums 482 973 *euro* apmērā, Norvēģijas finanšu instrumenta līdzfinansējums 457 560 *euro* apmērā un Latvijas valsts budžeta līdzfinansējums 104 504 *euro* apmērā.

4. Ja programmas aktivitātē ir atlicis finansējums pēc tam, kad ir pieņemts šo noteikumu 62.punktā minētais lēmums, aģentūra, pēc saskaņošanas ar programmas apsaimniekotāju, izsludina atkārtotu projektu iesniegumu atlasi aktivitātē saskaņā ar šiem noteikumiem, ja līdz šo noteikumu 26.punktā noteiktajam termiņam ir atlikuši vismaz seši mēneši.

**II. Atbalstāmās darbības**

5. Aktivitātes ietvaros atbalstu sniedz projektiem, kurus īsteno partnerībā ar vismaz vienu augstākās izglītības iestādi Norvēģijā, Īslandē vai Lihtenšteinā (turpmāk – donorvalsts partneri).

6. Aktivitātes ietvaros ir atbalstāma divpusēja sadarbība augstākās izglītības jomā, kas balstās uz studējošo un akadēmiskā personāla mobilitāti, nodrošina iegūto studiju rezultātu savstarpēju atzīšanu un akadēmiskā personāla sadarbību, sniedz ieguldījumu attiecīgo studiju programmu attīstībā un augstākās izglītības iestāžu starptautiskās sadarbības un studējošo un akadēmiskā personāla mobilitātes un karjeras attīstības stratēģiju īstenošanā un paredz:

6.1. trīs līdz 11 mēnešus ilgu studējošo apmaiņu starp Latvijas un Norvēģijas, Īslandes vai Lihtenšteinas augstākās izglītības iestādēm;

6.2.  vienu līdz sešas nedēļas ilgu akadēmiskā personāla apmaiņu starp Latvijas un Norvēģijas, Īslandes vai Lihtenšteinas augstākās izglītības iestādēm.

7. Aktivitātes projektu ietvaros prioritāri ir atbalstāmas mobilitātes, kas veido sinerģiju ar programmas aktivitāti „Pētniecība” un paredz doktorantūras, maģistrantūras, bakalaura un profesionālo studiju programmās studējošo iesaisti aktivitātes “Pētniecība” ietvaros īstenotajos pētniecības projektos.

**III. Prasības projekta iesnieguma iesniedzējam un projekta partnerim**

8. Projekta iesnieguma iesniedzējs ir akreditēta Latvijas augstākās izglītības iestāde, kurai ir derīga Eiropas Komisijas piešķirta *Erasmus* Augstākās izglītības harta, kas piešķirta saskaņā ar Eiropas Parlamenta un Padomes 2013.gada 11.decembra Regulu Nr.1288/2013, ar ko izveido Savienības programmu izglītības, apmācības, jaunatnes un sporta jomā “Erasmus+” un atceļ Lēmumus Nr.1719/2006/EK, Nr.1720/2006/EK un Nr.1298/2008/EK (turpmāk – regula Nr.1288/2013). Projekta iesnieguma iesniedzējs ir atbildīgs par projekta īstenošanu.

9. Partnerība ar vismaz vienu valsts atzītu augstākās izglītības iestādi no Norvēģijas, Īslandes vai Lihtenšteinas projekta ietvaros ir obligāta. Projekta iesnieguma iesniedzējs to nodrošina, noslēdzot partnerības līgumu par projekta īstenošanu.

10. Projekta partneri, kuri pretendē uz programmas līdzfinansējumu, ir valsts atzītas augstākās izglītības iestādes no Latvijas, Norvēģijas, Īslandes vai Lihtenšteinas, kurām ir derīga, Eiropas Komisijas piešķirta *Erasmus* Augstākās izglītības harta, kas piešķirta saskaņā ar Regulu Nr.1288/2013.

11. Projektā var piedalīties arī šo noteikumu 10.punktā neminēti projekta partneri, bet šādu projekta partneru dalības izmaksas nesedz no programmas līdzfinansējuma.

12. Projekta iesnieguma iesniedzējs un šo noteikumu 10.punktā minētie projekta partneri pretendē uz programmas līdzfinansējumu, ja tie atbilst šādām prasībām:

12.1. tas nav pasludināts par maksātnespējīgu, neatrodas tiesiskās aizsardzības procesā vai likvidācijas procesā, tā saimnieciskā darbība nav apturēta vai pārtraukta, nav uzsākta tiesvedība par tā darbības izbeigšanu vai maksātnespēju (ja attiecināms);

12.2. tam nav nodokļu parādu un valsts sociālās apdrošināšanas obligāto iemaksu parādu, kas pārsniedz 150 *euro*;

12.3. tas nav sniedzis nepatiesu informāciju programmas apsaimniekotājam vai aģentūrai saistībā ar aģentūras administrēto Eiropas Savienības struktūrfondu vai citu ārvalstu finanšu instrumentu līdzfinansēto projektu īstenošanu;

12.4. tas nav iesniedzis vienu un to pašu projekta iesniegumu finansēšanai no dažādiem finanšu avotiem un nepretendē saņemt dubultu finansējumu viena un tā paša projekta īstenošanai.

13. Projekta iesnieguma iesniedzējs pēc projekta iesnieguma apstiprināšanas un pirms projekta līguma noslēgšanas ar aģentūru noslēdz partnerības līgumu ar projekta partneriem. Ar donorvalsts projekta partneri partnerības līgumu slēdz tikai angļu valodā, ja projekta iesnieguma iesniedzējs un donorvalsts projekta partneris tā vienojas.

14. Partnerības līgumā iekļauj vismaz šādu informāciju:

14.1. pušu atbildība, pienākumi un tiesības;

14.2. finanšu nosacījumi, tai skaitā projekta partnerim paredzētā programmas līdzfinansējuma daļa, attiecināmās izmaksas un to attiecināmības nosacījumi, ievērojot to, ka uz projekta partnera izdevumiem ir attiecināmi tādi paši nosacījumi, kas ir noteikti projekta iesnieguma iesniedzēja izdevumiem;

14.3. netiešo attiecināmo izmaksu aprēķināšanas metode;

14.4. noteikumi valūtas konvertācijas izdevumiem un to atmaksu (attiecas uz projektā iesaistīto donorvalsts projekta partneri);

14.5. pārbaužu un auditu veikšanas nosacījumi;

14.6. strīdu risināšanas un konfidenciālas informācijas neizpaušanas kārtība;

14.7. noteikumi par līguma spēkā stāšanos, darbības laiku un līguma izbeigšanu;

14.8. detalizēts partnerības plāns (tai skaitā katra projekta partnera veicamās aktivitātes, to īstenošanas termiņi, sasniedzamie rezultāti un iznākumi, ieguldāmie resursi un studiju rezultātu atzīšanas kārtība);

14.9. noteikumi par piemērojamajām iepirkuma procedūrām saskaņā ar Noteikumu par Eiropas Ekonomikas zonas finanšu instrumenta un Norvēģijas finanšu instrumenta ieviešanu 2009.-2014.gadā (turpmāk - donorvalstu Noteikumi) 7.16.pantā noteiktajām prasībām.

15. Partnerības līgumu iesniedz aģentūrai, kas pārbauda, vai partnerības līgums atbilst šo noteikumu 14.punktā minētajiem nosacījumiem un donorvalstu Noteikumu 6.8.panta 2. un 3.punktam. Partnerības līguma slēgšanai izmanto aģentūras izstrādāto partnerības līguma standarta veidlapu, kas publicēta aģentūras tīmekļa vietnē [www.viaa.gov.lv](http://www.viaa.gov.lv).

**IV. Projektu attiecināmās un neattiecināmās izmaksas**

16. Projekta ietvaros ir attiecināmas:

16.1. tiešās izmaksas, kas ir tieši saistītas ar projekta īstenošanu;

16.2. netiešās izmaksas, kuras plāno kā atsevišķu izmaksu pozīciju.

17. Projekta izmaksas ir attiecināmas, ja tās ir faktiski radušās līdzfinansējuma saņēmējam vai šo noteikumu 10.punktā minētajam projekta partnerim un atbilst šādiem nosacījumiem:

17.1. tās ir radušās izmaksu attiecināmības periodā, kas norādīts projekta līgumā;

17.2. tās ir saistītas ar projekta mērķi un ir paredzētas apstiprinātā projekta budžetā;

17.3. tās ir samērīgas un nepieciešamas projekta īstenošanai;

17.4. tās atbilst publisko iepirkumu regulējošām normām (ja attiecināms);

17.5. tās ir izlietotas vienīgi projekta mērķu un rezultātu sasniegšanai un ir veiktas, ievērojot izmaksu lietderības, ekonomiskuma un efektivitātes principus;

17.6. tās ir attiecināmas, ja rēķins par izmaksām ir izrakstīts ne vēlāk kā projekta līgumā norādītā izmaksu attiecināmības perioda pēdējā mēnesī, un tās ir faktiski samaksātas ne vēlāk kā 30 kalendāro dienu laikā pēc projekta līgumā norādītā izmaksu attiecināmības perioda beigu datuma un ir iekļautas projekta pārskatos;

17.7. tās ir uzskaitītas līdzfinansējuma saņēmēja vai projekta partnera (ja attiecināms) grāmatvedības un nodokļu uzskaites reģistros, ir identificējamas, nodalītas no pārējām izmaksām un pārbaudāmas, un tās apliecina attiecīgu attaisnojuma dokumentu oriģināli.

18. Ievērojot šo noteikumu 17.punktā minētos nosacījumus, attiecināmas ir šādas projekta tiešās izmaksas:

18.1.stipendija doktorantūras, maģistrantūras, bakalaura un profesionālo studiju programmās studējošajiem trīs līdz 11 mēnešus ilgam mobilitātes periodam citā augstākās izglītības institūcijā projekta ietvaros, kurā ir iekļauti ceļa, apdrošināšanas un uzturēšanās izdevumi un kura tiek noteikta šādā apmērā:

18.1.1. mobilitātei no Latvijas uz Norvēģiju, Īslandi un Lihtenšteinu 1200 *euro* mēnesī. Ja mobilitātes ilgums nav izsakāms pilnos mēnešos, tad stipendijas apmērs nepilnajam mēnesim (vismaz 14 dienām) ir 600 *euro*;

18.1.2. mobilitātei no Norvēģijas, Īslandes vai Lihtenšteinas uz Latviju 800 *euro* mēnesī. Ja mobilitātes ilgums nav izsakāms pilnos mēnešos, tad stipendijas apmērs nepilnajam mēnesim (vismaz 14 dienām) ir 400 *euro*;

18.2.studiju maksa (izņemot reģistrācijas maksu) līdz 1000 *euro* personai šo noteikumu 18.1.apakšpunktā minētajiem studējošajiem;

18.3. akadēmiskā personāla mobilitātes stipendija 1600 *euro* apmērā par vienu mobilitātes nedēļu, 1880 *euro* apmērā par divām mobilitātes nedēļām, 2160 *euro* apmērā par trim mobilitātes nedēļām, 2440 *euro* apmērā par četrām mobilitātes nedēļām, 2720 *euro* apmērā par piecām mobilitātes nedēļām, 3000 euro apmērā par sešām mobilitātes nedēļām;

18.4. informācijas un publicitātes pasākumu izmaksas saskaņā ar šo noteikumu 66.punktu.

19. Ar projekta aktivitāšu īstenošanu saistītie nodokļi un nodevas (izņemot pievienotās vērtības nodokli) ir attiecināmās izmaksas. Pievienotās vērtības nodokļa maksājumi, kas tiešā veidā saistīti ar projektu, ir attiecināmi, ja projekta iesnieguma iesniedzējs vai projekta partneris pievienotās vērtības nodokli nevar atgūt normatīvajos aktos par pievienotās vērtības nodokli noteiktajā kārtībā.

20. Šo noteikumu 16.2.apakšpunktā minētās projekta netiešās izmaksas ir tās attiecināmās izmaksas, kuras projekta iesnieguma iesniedzējs un projekta partneris nevar noteikt kā tieši attiecināmas uz projektu, bet kuras var noteikt un pamatot saskaņā ar grāmatvedības sistēmu kā radušās tiešā saistībā ar projekta tiešajām attiecināmajām izmaksām. Tās nevar ietvert tiešās attiecināmās izmaksas. Projekta netiešās izmaksas ir septiņi procenti no šo noteikumu 18.1., 18.2., 18.3. un 18.4. apakšpunktā minētajām projekta kopējām tiešajām attiecināmajām izmaksām.

21. Aktivitātes ietvaros nav attiecināmas šādas izmaksas:

21.1. projekta iesnieguma sagatavošanas izmaksas un izmaksas, kas radušās pirms lēmuma par projekta iesnieguma apstiprināšanu vai projekta iesnieguma apstiprināšanas ar nosacījumu paziņošanas;

21.2. atgūstamais pievienotās vērtības nodoklis;

21.3. projekta partnera dalības izmaksas (norāda projekta iesniegumā kā neattiecināmās izmaksas) saskaņā ar šo noteikumu 11.punktu;

21.4. citas izmaksas, kas neatbilst šo noteikumu 16., 17., 18., 19. un 20. punktā minētajiem nosacījumiem.

**V. Finansēšanas nosacījumi**

22. Izmaksas projekta budžetā plāno veselos *euro*.

23. Programmas līdzfinansējums projektam ir 100 procenti no projekta kopējām attiecināmajām izmaksām.

24. Projektam pieejamo maksimālo programmas līdzfinansējumu projekta iesnieguma iesniedzējs aprēķina atbilstoši projektā paredzētajam studējošo mobilitātes mēnešu skaitam katrā studiju virzienā un akadēmiskā personāla mobilitātes nedēļu skaitam, ievērojot šo noteikumu 18.1. un 18.3.apakšpunktā noteiktos stipendiju aprēķināšanas nosacījumus, kā arī atbilstoši studiju maksai, ievērojot šo noteikumu 18.2.apakšpunktā minēto apmēru.

25. Projekta īstenošanas termiņš ir vismaz viens mēnesis, ja projektā tiek plānota tikai akadēmiskā personāla mobilitāte un vismaz četri mēneši, ja tiek plānota studējošo mobilitāte vai studējošo un akadēmiskā personāla mobilitāte.

26. Visām projekta aktivitātēm jābūt pabeigtām līdz 2016.gada 30.septembrim.

27. Par programmas līdzfinansējuma izlietošanu pilnībā atbild līdzfinansējuma saņēmējs.

28. Projekta partnera faktiskās attiecināmās izmaksas, kas projekta partnerim rodas saistībā ar projekta īstenošanu, līdzfinansējuma saņēmējs sedz no projektam piešķirtā programmas līdzfinansējuma. Projekta partneris uzskaita tās atsevišķi savā grāmatvedībā un atskaitās par to izlietojumu līdzfinansējuma saņēmējam, ja projekta partnerības līgumā ir paredzēta projekta finansējuma piešķiršana projekta partnerim.

**VI. Projektu iesniegumu atlases izsludināšana un projektu iesniegumu sagatavošana un iesniegšana**

29. Aģentūra izsludina atklātu konkursu un ievieto sludinājumu oficiālajā izdevumā "Latvijas Vēstnesis", aģentūras tīmekļa vietnē www.viaa.gov.lv, programmas apsaimniekotāja tīmekļa vietnē www.izm.gov.lv, divos Latvijas dienas laikrakstos latviešu valodā un vienā Latvijas dienas laikrakstā krievu valodā, kā arī nosūta informāciju publicēšanai vadošās iestādes uzturētajā finanšu instrumentu tīmekļa vietnē www.eeagrants.lv un www.norwaygrants.lv latviešu valodā un angļu valodā un Finanšu instrumenta biroja uzturētajā tīmekļa vietnē www.eeagrants.org angļu valodā.

30. Sludinājumā norāda:

30.1. programmas nosaukumu un aktivitātes nosaukumu;

30.2. aktivitātei pieejamo kopējo attiecināmo programmas līdzfinansējumu;

30.3. projekta iesnieguma iesniegšanas kārtību;

30.4. projekta iesnieguma iesniegšanas termiņu. Termiņš nedrīkst būt īsāks par diviem mēnešiem no sludinājuma publicēšanas dienas oficiālajā izdevumā "Latvijas Vēstnesis";

30.5. tīmekļa vietni, kurā ievietoti projekta iesnieguma sagatavošanai izmantojamie dokumenti.

31. Lai pretendētu uz aktivitātes finansējumu, projekta iesnieguma iesniedzējs aizpilda projekta iesnieguma veidlapu (1.pielikums) latviešu vai angļu valodā. Ja projekta iesniegumu aizpilda latviešu valodā, tad tam pievieno iesnieguma 2.1., 2.2., 2.3., 2.5., 2.6., 2.8., 2.9. un 2.10.sadaļā norādītās informācijas un šai informācijai atbilstošo pielikumu (ja tie ir latviešu valodā) tulkojumus angļu valodā. Projekta iesnieguma veidlapa aizpildāma un iesniedzama tikai elektroniski, izmantojot elektronisko projektu iesniegumu iesniegšanas sistēmu, kuras saite publicēta aģentūras tīmekļa vietnē [www.viaa.gov.lv](http://www.viaa.gov.lv).

32. Projekta iesnieguma iesniedzējs var iesniegt vienu projekta iesniegumu par katru augstākās izglītības iestādē īstenoto studiju virzienu.

33. Projekta iesnieguma veidlapā projekta iesnieguma iesniedzējs atsevišķi norāda plānoto studējošo mobilitāti un akadēmiskā personāla mobilitāti.

34. Projekta iesniegumam pievieno šādus dokumentus:

34.1. dokumentu kopijas, kas apliecina projekta iesnieguma iesniedzēja un projekta partneru juridisko statusu;

34.2. projekta iesnieguma iesniedzēja atbildīgās amatpersonas pilnvarojuma kopija, ja projekta iesnieguma iesniedzēja apliecinājumu paraksta pilnvarotā persona;

34.3. dokumentus, kas apliecina projekta iesniegumā plānotās studējošo un akadēmiskā personāla mobilitātes (piemēram, nodomu vienošanos starp projekta iesnieguma iesniedzēju un projekta partneri par mobilitātes īstenošanu);

34.4. projekta iesnieguma iesniedzēja ilgtermiņa stratēģiskās attīstības dokumentus (piemēram, plānu vai stratēģiju), kuros ir norādīta projekta iesnieguma iesniedzēja starptautiskās mobilitātes stratēģija. Stratēģiskās attīstības dokumenti nav jāpievieno, ja projekta iesnieguma veidlapā ir norāde uz tīmekļa vietni, kur šī informācija ir publiski pieejama;

34.5. šo noteikumu 31.punktā minētā iesnieguma 2.1., 2.2., 2.3., 2.5., 2.6., 2.8., 2.9. un 2.10.sadaļā norādītās informācijas un šai informācijai atbilstošo pielikumu (ja tie ir latviešu valodā) tulkojumus angļu valodā.

35. Šo noteikumu 34.punktā minētos dokumentus augšupielādē elektronisko projektu iesniegumu iesniegšanas sistēmā, kas minēta šo noteikumu 31.punktā. Aģentūrai ir tiesības pārliecināties par dokumentu autentiskumu un pieprasīt projekta iesnieguma iesniedzējam iesniegt aģentūrā dokumentu oriģinālus.

36. Par projekta iesnieguma iesniegšanas datumu uzskata datumu un laiku, kad tas ir apstiprināts elektronisko projektu iesniegumu iesniegšanas sistēmā.

37. Projekta iesnieguma saņemšanas datums un laiks tiek reģistrēts elektronisko projektu iesniegumu iesniegšanas sistēmā tiklīdz projekta iesnieguma iesniedzējs ir veicis darbību „Apstiprināt un iesniegt” un uz projekta iesniegumā norādīto projekta iesnieguma iesniedzēja elektroniskā pasta adresi un aģentūras elektroniskā pasta adresi tiek nosūtīts apstiprinājums par projekta iesnieguma saņemšanu, kas ietver:

37.1. projekta iesnieguma nosaukumu, akronīmu un vienreizējo projekta iesnieguma identifikatoru (projekta iesnieguma reģistrācijas numuru);

37.2. programmas un aktivitātes nosaukumu un atklātā konkursa, kura ietvaros projekta iesniegums tika iesniegts, identifikatoru;

37.3. saņemšanas datumu un laiku.

38. Aģentūra izskata tikai tos projektu iesniegumus, kas iesniegti elektroniski, izmantojot elektronisko projektu iesniegumu iesniegšanas sistēmu un kuri iesniegti līdz atklāta konkursa sludinājumā norādītā projektu iesniegumu iesniegšanas termiņa beigām. Projekta iesniegumu, kas saņemts papīra formā vai elektroniska dokumenta formā, izmantojot datu nesēju vai nosūtīts uz elektroniskā pasta adresi, kā arī projekta iesniegumu, kas saņemts pēc noteiktā termiņa, aģentūra neizskata un par to rakstveidā informē projekta iesnieguma iesniedzēju piecu darbdienu laikā no projekta iesnieguma saņemšanas dienas.

39. Ja aģentūra saņem viena un tā paša projekta iesnieguma vairākus eksemplārus, tad vērtē pēdējo atbilstošā kārtā saņemto versiju.

40. Gadījumā, ja elektronisko projektu iesniegumu iesniegšanas sistēmā tiek konstatēti darbības traucējumi, kas kavē projektu iesniegumu iesniegšanu, aģentūra pagarina šo noteikumu 30.4.apakšpunktā noteikto projektu iesniegumu iesniegšanas termiņu uz laiku, kas ir nepieciešams elektronisko projektu iesniegumu iesniegšanas sistēmas darbības atjaunošanai. Aģentūra šajā punktā minēto lēmumu publicē vismaz savā interneta vietnē www.viaa.gov.lv un programmas apsaimniekotāja interneta vietnē www.izm.gov.lv.

**VII. Projektu iesniegumu vērtēšana**

41. Projektu iesniegumu vērtēšanai programmas apsaimniekotājs izveido projektu iesniegumu vērtēšanas komisiju (turpmāk – komisija), kuras darbību nosaka programmas apsaimniekotāja izstrādāts un apstiprināts komisijas nolikums. Komisijas funkcijas var veikt programmas apsaimniekotāja izveidotā sadarbības komiteja.

42. Aģentūra veic komisijas sekretariāta funkcijas.

43. Projekta iesniegumus secīgi vērtē:

43.1. atbilstoši šo noteikumu 2.pielikumā noteiktajiem atbilstības kritērijiem un administratīvajiem kritērijiem;

43.2. atbilstoši šo noteikumu 2.pielikumā noteiktajiem kvalitātes atbilstības kritērijiem;

43.3. atbilstoši šo noteikumu 2.pielikumā noteiktajam atbilstības programmas stratēģiskajiem mērķiem kritērijam;

43.4. atbilstoši šo noteikumu 2.pielikumā noteiktajam finansējuma piešķiršanas kritērijam.

44. Projekta iesniegumus atbilstoši šo noteikumu 2.pielikumā noteiktajiem atbilstības kritērijiem un administratīvajiem kritērijiem vērtē aģentūra un iesniedz komisijā vērtējumu par katru projekta iesniegumu.

45. Projekta iesnieguma vērtēšanu atbilstoši kvalitātes atbilstības kritērijiem veic eksperti. Katru projekta iesniegumu, kas atbilst administratīvajiem un atbilstības kritērijiem, vērtē vismaz divi eksperti, no kuriem vienu deleģē programmas donorvalsts partneris - Norvēģijas starptautiskās sadarbības centrs izglītībā, otru ekspertu deleģē programmas apsaimniekotājs.

46. Eksperti vērtē projekta iesniegumu atbilstoši šo noteikumu 2.pielikuma 15., 16., 17., 18., 19., 20. un 21.punktā noteiktajiem kvalitātes atbilstības kritērijiem, eksperta individuālajā atzinumā norādot attiecīgā studiju virziena ietvaros plānotās mobilitātes vērtējumu punktos, kā arī sniedzot pamatojumu piešķirtajam punktu skaitam.

47. Vērtējot projekta iesniegumu atbilstoši šo noteikumu 2.pielikuma 18.punktā noteiktajam kvalitātes atbilstības kritērijam, eksperti, papildus kritērija vērtējumam punktos, individuālajā atzinumā sniedz rakstveida vērtējumu par projekta iesniegumā plānotās mobilitātes izmaksu un ilguma atbilstību projekta mērķim un, ja nepieciešams, priekšlikumu projekta iesniegumā plānotās mobilitātes ilguma saīsināšanai atbilstoši projekta iesniegumā aprakstītajam projekta mērķim.

48. Pēc ekspertu atzinuma saņemšanas aģentūra sagatavo kvalitātes atbilstības kritēriju vērtējuma kopsavilkumu par katru vērtēto projektu, tai skaitā aprēķina kvalitātes atbilstības vērtēšanā iegūto vidējo punktu skaitu un iesniedz komisijā sarakstu ar:

48.1. projektu iesniegumiem, kuri nav atbilstoši saskaņā ar šo noteikumu 54.punktu.

48.2. atbilstoši kvalitātes atbilstības vērtēšanas kritērijiem vērtētajiem projektu iesniegumiem, kuri ir sarindoti prioritārā secībā atbilstoši ekspertu vērtējumā iegūtajam punktu skaitam kvalitātes atbilstības vērtēšanas kritērijos.

49. Komisija izskata aģentūras un ekspertu veikto projektu iesniegumu vērtējumu un vērtē projektu iesniegumus, tai skaitā veic projektu iesniegumu vērtēšanu atbilstoši šo noteikumu 2.pielikumā noteiktajam atbilstības programmas stratēģiskajiem mērķiem kritērijam.

50. Komisija sagatavo ieteikumu programmas apsaimniekotājam un aģentūrai projektu iesniegumu apstiprināšanai, tai skaitā norādot atbalstāmo mobilitātes apmēru katrā apstiprināšanai ieteiktajā projekta iesniegumā un rezerves projektu iesniegumu sarakstā.

51. Gadījumā, ja pēc projektu iesniegumu vērtēšanas divi vai vairāki projektu iesniegumi ir ieguvuši vienādu punktu skaitu, prioritāri ir atbalstāms projekta iesniegums, kurš ir ieguvis augstāku punktu skaitu šo noteikumu 2.pielikumā noteiktajā atbilstības programmas stratēģiskajiem mērķiem kritērijā.

52. Rezerves projektu iesniegumu sarakstā, sarindojot projekta iesniegumus prioritārā secībā atbilstoši iegūtajam punktu skaitam, komisija iekļauj tos projekta iesniegumus, kuri kvalitātes atbilstības vērtēšanā ir saņēmuši vismaz 35 punktus, bet iegūtais punktu skaits nav pietiekams, lai projekta iesniegums saņemtu vērtējumu „jā” šo noteikumu 2.pielikuma 23.punktā minētajā finansējuma piešķiršanas kritērijā.

**VIII. Lēmuma pieņemšana un rezultātu paziņošana**

53. Pamatojoties uz komisijas ieteikumu, aģentūra pieņem lēmumu:

53.1. par projekta iesnieguma apstiprināšanu;

53.2. par projekta iesnieguma apstiprināšanu ar nosacījumu;

53.3. par projekta iesnieguma noraidīšanu.

54. Aģentūra pieņem lēmumu par projekta iesnieguma noraidīšanu un tā vērtēšanas neturpināšanu, ja ir spēkā kaut viens no šādiem nosacījumiem:

54.1. projekta iesnieguma iesniedzējs neatbilst šo noteikumu 2.pielikuma 1.punktā minētajam projekta iesnieguma iesniedzēja atbilstības kritērijam;

54.2. projekta iesniegums neatbilst šo noteikumu 2.pielikuma 4.punktā minētajam projekta iesnieguma atbilstības kritērijam;

54.3. projekta iesniegumā norādītais projekta partneris neatbilst šo noteikumu 2.pielikuma 5.punktā minētajam projekta iesnieguma atbilstības kritērijam;

54.4. projekta iesniegums neatbilst kādam no šo noteikumu 2. pielikuma 6., 7., 8. vai 9.punktā minētajam administratīvajam kritērijam;

54.5. vērtējumā par atbilstību šo noteikumu 2.pielikuma 15., 16., 17., 18., 19., 20. un 21.punktā minētajiem kvalitātes atbilstības vērtēšanas kritērijiem projekta iesniegums kopumā saņēmis mazāk par 35 punktiem;

54.6. šo noteikumu 2.pielikuma 23.punktā minētajā finansējuma piešķiršanas kritērijā projekta iesniegums ir novērtēts ar "Nē".

55. Aģentūra pieņem lēmumu par projekta iesnieguma apstiprināšanu, ja projekta iesniegums atbilstoši projektu kvalitātes atbilstības kritērijiem un atbilstoši projekta atbilstības programmas stratēģiskajiem mērķiem vērtēšanas kritērijiem ir saņēmis tādu punktu skaitu, lai saņemtu „jā” vērtējumu šo noteikumu 2.pielikuma 23.punktā minētajā finansējuma piešķiršanas kritērijā.

56. Aģentūra pieņem lēmumu par projekta iesnieguma apstiprināšanu ar nosacījumu, ja pirms projekta līguma parakstīšanas projekta iesniegums ir jāprecizē atbilstoši šo noteikumu 2.pielikuma 2., 3., 10., 11., 12., 13. vai 14.punktā minētajam vērtēšanas kritērijam vai ir jāizpilda citas aģentūras noteiktās tiesiski pamatotās darbības, kas vērstas uz projekta līguma noslēgšanu un izriet no komisijas sagatavotā ieteikuma aģentūrai projektu iesniegumu apstiprināšanai, un ja projekta iesniegums šo noteikumu 2.pielikuma 23.punktā minētajā finansējuma piešķiršanas kritērijā ir novērtēts ar „Jā”.

57. Aģentūra paziņo par projekta iesnieguma vērtēšanas rezultātiem iesnieguma iesniedzējam piecu darbdienu laikā no aģentūras lēmuma pieņemšanas dienas.

58. Projekta iesnieguma iesniedzējs šo noteikumu [56.punktā](http://likumi.lv/doc.php?id=267333#p63) minētajā lēmumā noteiktajā termiņā, kas nav īsāks par 10 darbdienām un nepārsniedz 30 darbdienas no lēmuma spēkā stāšanās dienas, nodrošina lēmumā minēto nosacījumu izpildi un iesniedz aģentūrā izvērtēšanai informāciju par nosacījumu izpildi. Lēmumā noteiktajā termiņā informāciju par nosacījumu izpildi projekta iesnieguma iesniedzējs var iesniegt ne vairāk kā divas reizes.

59. Aģentūra 20 darbdienu laikā pēc šo noteikumu [56. punktā](http://likumi.lv/doc.php?id=267333#p63) minētajā lēmumā noteiktā termiņa beigām izvērtē projekta iesnieguma iesniedzēja iesniegto informāciju un sagatavo atzinumu par lēmumā ietverto nosacījumu izpildi (turpmāk – atzinums).67

60. Ja projekta iesnieguma iesniedzējs nodrošina šo noteikumu [56. punktā](http://likumi.lv/doc.php?id=267333#p63) minētajā lēmumā ietverto nosacījumu izpildi lēmumā noteiktajā termiņā, aģentūra sagatavo pozitīvu atzinumu un nosūta to projekta iesnieguma iesniedzējam piecu darbdienu laikā pēc atzinuma parakstīšanas.

61. Ja projekta iesnieguma iesniedzējs nenodrošina šo noteikumu [56. punktā](http://likumi.lv/doc.php?id=267333#p63) minētajā lēmumā ietverto nosacījumu izpildi lēmumā noteiktajā termiņā, aģentūra sagatavo atzinumu par to, ka lēmumā ietvertie nosacījumi nav izpildīti, un nosūta to projekta iesnieguma iesniedzējam piecu darbdienu laikā pēc atzinuma parakstīšanas.

6862. Ja projekta iesnieguma iesniedzējs, kura projekta iesniegums ir apstiprināts vai ir apstiprināts ar nosacījumu, atsakās no projekta īstenošanas un projekta līguma noslēgšanas ar aģentūru lēmumā vai šo noteikumu 60.punktā minētā atzinumā norādītajā termiņā, vai arī ir saņēmis šo noteikumu 61.punktā minēto atzinumu, aģentūra pieņem lēmumu par tā projekta iesnieguma apstiprināšanu vai apstiprināšanu ar nosacījumu, kas ir norādīts komisijas ieteikumā iekļautajā projektu iesniegumu rezerves sarakstā kā vislielāko punktu skaitu ieguvušais projekta iesniegums.

63. Projektu var sākt īstenot ar dienu, kad aģentūra ir paziņojusi projekta iesnieguma iesniedzējam lēmumu par projekta iesnieguma apstiprināšanu vai apstiprināšanu ar nosacījumu. Projekta iesnieguma iesniedzējam ir jāievēro lēmumā noteiktie projekta īstenošanas nosacījumi un līdz projekta līguma noslēgšanai nav tiesību pretendēt uz programmas līdzfinansējumu par projekta īstenošanā veiktajām darbībām.

64. Aģentūra piešķir programmas finansējumu projekta iesnieguma iesniedzējam, kura projekta iesniegumu ir apstiprinājusi aģentūra un ar kuru ir noslēgts projekta līgums.

**IX. Projekta īstenošanas vispārīgie nosacījumi**

65. Līdzfinansējuma saņēmējs saņem publisko finansējumu, ja ir izpildīti šādi nosacījumi:

65.1. maksājumu (tai skaitā avansa maksājumu) saņemšanai un maksājumu veikšanai līdzfinansējuma saņēmējs ir atvēris atsevišķu kontu Valsts kasē vai darījumu kontu kredītiestādē, kurā veic un saņem visus ar projekta īstenošanu saistītos maksājumus;

65.2. līdzfinansējuma saņēmējs nodrošina projekta īstenošanas finanšu plūsmas skaidru nodalīšanu no citām līdzfinansējuma saņēmēja darbības finanšu plūsmām.

66. Līdzfinansējuma saņēmējs nodrošina publicitātes un vizuālās identitātes prasību izpildi saskaņā ar projekta līguma nosacījumiem, kā arī publiskās informācijas nodrošināšanu par programmas projektiem, tai skaitā ar projekta īstenošanu saistītās aktuālās informācijas ievietošanu līdzfinansējuma saņēmēja iestādes tīmekļa vietnē ne retāk kā reizi trijos mēnešos.

67. Ja projekta īstenošanas laikā rodas neattiecināmie izdevumi vai sadārdzinās izmaksas, līdzfinansējuma saņēmējs to sedz no savā rīcībā esošajiem līdzekļiem, kas nav saistīti ar publisku atbalstu.

68. Aģentūrai un programmas apsaimniekotājam ir tiesības pieprasīt informāciju no līdzfinansējuma saņēmēja par projekta īstenošanas gaitu un sasniegto rezultātu atbilstību plānotajiem rezultātiem.

69. Aģentūra lemj par projekta līguma izbeigšanu atbilstoši līguma nosacījumiem, ja ir pagājusi vairāk kā puse no projekta līgumā norādītā projekta īstenošanas termiņa un nav sasniegti vismaz 20 procenti no kopējiem projektā norādītajiem rezultātiem.

70. Līdzfinansējuma saņēmējs iesniedz aģentūrā pārskatus un citu nepieciešamo informāciju par projekta īstenošanu saskaņā ar projekta līguma nosacījumiem un atbilstoši projekta līgumam pievienotajām veidlapām.

71. Aģentūra pārskaita līdzfinansējuma saņēmējam avansa maksājumu šādā kārtībā:

71.1. projektiem, kuriem apstiprinātais programmas līdzfinansējuma apmērs ir līdz 200 000 *euro* (ieskaitot), avansa maksājums ir 80 procenti no kopējām attiecināmajām projekta izmaksām;

71.2.projektiem, kuriem apstiprinātais programmas līdzfinansējuma ir virs 200 000 *euro*, avansa maksājums nepārsniedz 40 procentus no projektam paredzētā programmas līdzfinansējuma apmēra, ņemot vērā termiņus un kārtību, ko nosaka projekta līguma noteikumi.

72. Aģentūra veic turpmākos maksājumus līdzfinansējuma saņēmējam saskaņā ar projekta līguma nosacījumiem, ievērojot, ka noslēguma maksājums, kas nepārsniedz 20 procentus no projektam paredzētā programmas līdzfinansējuma apmēra un tiek noteikts atbilstoši projekta ietvaros faktiski izlietotajai attiecināmo izmaksu kopsummai, līdzfinansējuma saņēmējam tiek izmaksāts pēc tam, kad aģentūra ir apstiprinājusi projekta noslēguma ziņojumu.

Ministru prezidente Laimdota Straujuma

Izglītības un zinātnes ministre Ina Druviete

Iesniedzējs:

Izglītības un zinātnes ministre I.Druviete

Vizē: Valsts sekretāre S.Liepiņa

09.10.2014. 11:35

3736

Arāja, 67047875, gunta.araja@izm.gov.lv

Beļajeva, 67047968, dace.belajeva@izm.gov.lv